Alanud nädalal on oodata õhutemperatuuri tõusu, ööpäeva keskmine kerkib 20 kraadi lähedale. Nädala esimene pool on sajuta, hiljem suureneb hoovihma ja äikese tõenäosus.Teisipäeval määrab Läänemere ümbruses ilma kõrgrõhuala, seisab EMHI nädalaprognoosis. On kuiv, vaid öösel võib paiguti udu tekkida. Puhub põhjakaare tuul . Öösel on 9 kuni 14 kraadi, päeval 19 kuni 25 kraadi. Kolmapäeval  paigutub kõrgõhkkonna kese Loode-Venemaale. Püsib kuiv ilm. Puhub ida- ja kirdetuul. Sooja on öösel 11 kuni 16, päeval 22 kuni 27, rannikul paiguti 20 kraadi. Neljapäeval kõrgrõhuala nõrgeneb ja kaugeneb ida poole. Balkanilt läheneva lõunatsükloni põhjaserv võib õhtuks kohati hoovihma ja äikest tuua. Puhub ida- ja kirdetuul. Öösel on 12 kuni 17, päeval 23 kuni 29 kraadi.